b'\n_START_ARTICLE_\nCasa Vicente Ferrer\n_START_SECTION_\nDescripci\xc3\xb3\n_START_PARAGRAPH_\nEdifici de pisos de grans dimensions que ocupa les cantonades del carrer Ribera amb els carrers Comer\xc3\xa7 i carrer Antic de Sant Joan, al costat del mercat del Born. \xc3\x89s un immoble entre mitgeres que consta de planta baixa, quatre pisos i terrat._NEWLINE_Les obertures de tots els nivells segueixen els mateixos eixos verticals i marquen un ritme regular. A la planta baixa les portes, que poden correspondre a les diferents escales de veins o a locals comercials, s\xc3\xb3n allindades i estan emmarcades per una motllura i un petit relleu al centre de la llinda. El parament en aquest nivell dibuixa l\xc3\xadnies horitzontals amb relleu i hi ha pilastres decorades amb casetons. A partir del primer pis totes les obertures donen a balcons: els del primer i segon pis s\xc3\xb3n correguts i en el tercer i quart hi ha una combinaci\xc3\xb3 de balcons correguts i individuals. Aquests tenen la llosana de pedra motllurada i la barana de ferro forjat; en el cas dels balcons correguts s\'intercalen trams on el treball del ferro forjat \xc3\xa9s major amb motius vegetals i florals. Destaca la cantonada del carrer Comer\xc3\xa7 amb el carrer Ribera on, al primer pis, hi ha una tribuna de ferro forjat molt treballat. Al primer pis de la fa\xc3\xa7ana del carrer Antic de Sant Joan tamb\xc3\xa9 hi ha una petita galeria met\xc3\xa0l\xc2\xb7lica per\xc3\xb2 no tant ornamentada. Els balcons es recolzen sobre m\xc3\xa8nsules, algunes m\xc3\xa9s ornamentades que altres, i on cal destacar les quatre que aguanten la balconada principal al centre de la fa\xc3\xa7ana del carrer Comer\xc3\xa7 que representen caps d\'indi que sostenen una clau entre les dents. Les obertures s\xc3\xb3n allindanades emmarcades per una motllura i la llinda decorada amb un relleu que es fan m\xc3\xa9s senzills a mesura que es guanya al\xc3\xa7ada fins a arribar a l\'\xc3\xbaltim pis que no hi ha cap relleu. Algunes portes estan emmarcades per pilastres amb capitell decorat. Les obertures estan protegides per persianes de llibret de fusta._NEWLINE_Les fa\xc3\xa7anes estan coronades per un fris on s\'obren respiralls alternats amb m\xc3\xa8nsules on es recolza una cornisa de gran volad\xc3\xads. Sobre aquesta cornisa hi ha el mur mass\xc3\xads de tancament del terrat que en alguns punts est\xc3\xa0 decorat amb palmetes._NEWLINE_El parament dels murs est\xc3\xa0 dividit en franges verticals on s\'alternen dos tipus de decoraci\xc3\xb3:_NEWLINE_-Mur llis, arrebossat i pintat, amb l\'\xc3\xbanica decoraci\xc3\xb3 d\'unes pilastres al quart pis, entre les obertures, que es recolzen sobre m\xc3\xa9nsules amb relleus decoratius._NEWLINE_-Mur decorat amb l\xc3\xadnies horitzontals. Al primer pis l\'espai entre obertures est\xc3\xa0 decorat amb pilastres amb cassetons. Al segon i tercer pis hi ha pilastre d\'ordre gegant amb capitell corinti i, les del centre del carrer Comer\xc3\xa7, tenen el fus decorat amb relleus. A l\'\xc3\xbaltim pis hi ha pilastres similars a les dels altres trams de mur per\xc3\xb2 sense les m\xc3\xa8nsules._NEWLINE_Tota aquesta riquesa decorativa a la fa\xc3\xa7ana del carrer Antic de Sant Joan est\xc3\xa0 molt simplificada.\n_START_SECTION_\nHist\xc3\xb2ria\n_START_PARAGRAPH_\nAquest edifici plurifamiliar est\xc3\xa0 constru\xc3\xaft sobre els solars designats amb les lletres B i C en el "Plano de Urbanizaci\xc3\xb3n del Parque". Malgrat hi ha tres escales de ve\xc3\xafns no es pot parlar de tres edificis separats perqu\xc3\xa8 a la planta baixa el local comercial \xc3\xa9s \xc3\xbanic, amb planta lliure sense cap divis\xc3\xb2ria, i al primer pis hi ha un habitatge singular que ocupa la meitat i t\xc3\xa9 una escala pr\xc3\xb2pia d\'acc\xc3\xa9s; aquest habitatge disposava de capella i dues tribunes.'